Document ID: /roh_data/filtered/fineweb-2-filterrobots_roh.jsonl.gz/11102

Vus stuais annunziar la naschientscha da Voss uffant entaifer trais dis a l’uffizi dal stadi civil al lieu da naschientscha.
Normalmain vegn la naschientscha annunziada da l’ospital u da la chasa da parturir u – en cas d’ina pagliola a chasa – da las persunas spezialisadas dal sectur medicinal ch’èn preschentas a la naschientscha. Vus sco geniturs pudais dentant er annunziar sezs la naschientscha u incumbensar ina terza persuna (per quai dovri in plainpudair en scrit).
Per regla stuais Vus preschentar a l’uffizi dal stadi civil ils suandants documents:
Ils uffants survegnan sco num da famiglia il num da nubil d’in genitur. Tut ils uffants communabels d’in pèr survegnan il medem num da famiglia. Per dumondas davart la tscherna tranter il num da famiglia da la mamma ed il num da famiglia dal bab As drizzai ad in uffizi dal stadi civil da Vossa tscherna.
Vus stuais annunziar a las autoritads svizras ina naschientscha a l’exteriur, sche Vus:
essas Svizra u Svizzer e vivais a l’exteriur
essas ina persuna estra, vivais a l’exteriur ed avais ina stretga relaziun famigliara cun la Svizra
Igl è l’incumbensa dals geniturs d’annunziar la naschientscha – nun ch’il pajais, nua che l’uffant è naschì, s’occupia directamain da quai. Quai è per exempel il cas en Germania, en l’Austria ed en l’Italia.
Las Svizras ed ils Svizzers a l’exteriur pon annunziar la naschientscha tar la represchentanza svizra a l’exteriur. As infurmai tar la represchentanza svizra davart ils documents che Vus stuais preschentar ensemen cun l’annunzia en Voss cas specific (document d’identitad, eventualmain renconuschientscha da l’uffant).
Naschientscha a l’exteriur e dretg da burgais svizzer
Sch'in uffant d'in genitur svizzer nascha a l’exteriur, perda el la naziunalitad svizra cun 22 onns, sch’ils geniturs n’han betg annunzià sia naschientscha a las autoritads svizras e sch’el na posseda anc nagina autra naziunalitad.
Per evitar ina tala situaziun stuais Vus annunziar l’uffant uschè svelt sco pussaivel suenter la naschientscha a la represchentanza svizra en il pajais, nua che Vus abitais u a l'uffizi dal stadi civil da Vossa vischnanca burgaisa.
Per ulteriuras infurmaziuns davart quest tema As infurmai tar in uffizi dal stadi civil da Vossa tscherna en Svizra. Respostas chattais Vus er sin la pagina Dumondas frequentas e sin ils fegls d’infurmaziun da l’Uffizi federal da giustia. Per infurmaziuns detagliadas davart l’annunzia d’uffants naschids a l’exteriur As drizzai a la represchentanza svizra dal pajais, nua che Vus vivais.